Silene vulgaris

Ij cojèt, scrussèt: Silene vulgaris
La pianta a peul rivé a 50-60 cm d'autëssa, con un càuss drit, sùtil. Le feuje, verd-sënner, a son un-a contra l'àutra, ovaj, scasi sensa pìcol. Le fior, bianche, a son an sla sima dij càuss.

Ambient
As treuva soens, ant ij pra e ant ij teren arportà.

Proprietà
A l'é nen dovrà an erboristerìa, ma a l'é bon-a an cusin-a.

Cusin-a
A la prima, a venta cheuje le ponte për na longheur ëd 5/6 cm, feje beuje për chèich minuta ant l'eva e peui feje andé con j'euv e con àutre pitanse, com jë spinass. As peul ëdcò fesse dij bon risòt, frità e mnestre dë stagion.

Ch'as fasa atension a cheuje le ponte prima ch'a ven-o dure. Quand che as fa ël risòt, as peul dovré l'eva andova a l'é fasse beuje ël cojòt: ël ris a sarà pì bon.

Se as veul dovresse ël cojòt com vërdura cheujta, ch'as condissa con un fil d'euli, pòca sal e gnente asil, për nen stërmé ël savor.

Le ponte, fërtà, a scrusso: për cost motiv, ël cojòt a l'é ciamà da cheidun "scrussèt".
La pianta a arbuta an continuassion, a venta nen avèj por ëd pijé le ponte. Na vira trovà ël pòst dij cojòt, a venta mach fé atension a nen gaveje, peui un a l'avrà vërdura frësca an continuassion.

 Arferiment bibliogràfich për chi a veul fé dj'arserche pì ancreuse 
Silene vulgaris (Moen.) Garche

Categorìa:Erbe an cusin-a
Categorìa:Silene